khistorydata/jeongjo-sjw-relations huggingface dataset:
정조 22년 · 목
右議政李秉模啓言嶺南御史呂駿永別單已爲稟處而取見其書啓則以爲新寧前縣監李龜錫新舊吏逋爲七千四百五石而米四千四百三十三石每石價捧以一兩二錢太六百六石每石價捧以七錢正租木麥二千四石每石價捧以六錢丁巳春勒給民間欲作本色而末由備納雖許單代或捧本錢殘民之騷擾移徙十居三四若於今秋本色準捧七千餘石則徒致流亡恐無實效嚴飭道臣限年分數漸次還作比安縣監鄭時養癸丑逋穀合爲一萬三千一百九十三石內前前官兪漢㝢陳疏蕩減者三千七百石九千四百九十三石零分四年捧上而甲寅條二千三百七十三石零以本色捧上乙卯條二千三百七十三石零以錢代捧而大米二兩皮穀一兩丙辰秋還作本色者僅爲七百二十七石零丁巳條二千三百七十三石零及乙卯條未及還作一千六百四十六石零則昨秋捧還時又未免代錢而所謂代錢比當初本價亦爲減削米則一兩皮穀七錢捧給民間丁巳條二千三百七十三石零無論錢穀全然不捧又於今秋以三年條一時督捧則斗邑殘民決難備納限年捧上雖有定式參量民情宜有闊狹爲辭矣兩邑事誠萬萬寒心而近來限年分捧之法雖有一二已例此非邑邑援例之事且況比安旣許限年之後又復自朝廷退限則徒有傷煩之歎將無完簿之日若使邑倅擔作已任道臣從之指導董飭則瓜限之內豈有不能釐正之理乎臣則以爲此等處有不敢輒請朝令請自廟堂論列事情詳細曉飭於道臣使之不憚往漡期於釐弊從之
정조 22년 · 강
改差東萊府使鄭尙愚
정조 22년 · 목
右議政李秉模啓言東萊府使鄭尙愚以其親病呈狀乞遞情理旣如此有難强令察任請改差從之
정조 22년 · 강
命都政前郡守以上有窠則以限滿守令通擬口傳政事時亦爲一體擧行
정조 22년 · 목
吏曹判書金載瓉啓言今朔爲始當爲儲窠而若出守令以上窠則京職中可擬之人每患苟艱雖非啓請邑限都政前以限滿守令勿拘純望通融備擬以爲次次遷轉之地雖値口傳政事之時亦爲一體擧行已成近例請今亦依此爲之從之
정조 22년 · 목
敎曰旣有特敎定式則雖微事卽亦金石該曹言送不爲微稟當該承旨推考
정조 22년 · 목
敎曰抄啓文臣宋知濂御製校役入來本職臺銜許遞
정조 22년 · 강
重推弘文提學李秉鼎更爲牌招
정조 22년 · 목
政院以端午帖出韻科次不可踰日而弘文提學李秉鼎連事違召啓敎以時月稍久之後何可一向深引乎處義過矣從重推考更爲牌招
정조 22년 · 강
以朴宗大爲溫陵參奉口傳也
정조 22년 · 강
命安州等五邑還穀折米四千五百石加分仍推該道臣閔鍾顯
정조 22년 · 목
備局啓言卽見平安監司閔鍾顯狀啓則枚擧安州等五邑守令牒呈以爲本邑還穀自來不敷以其應分之數實無繼巡之道安州折米一千石咸從折米六百石順安折米一千一百石永柔折米一千石甑山折米八百石合折米四千五百石五邑餉還留庫中特許加分以爲繼巡分給之地爲辭矣今此五邑加分之請數旣無多農糧不可失時依所請施行之意卽爲分付此等狀請例以令廟堂稟旨爲辭者蓋以藩臣不敢直請處分則狀啓中不請稟旨有遠格例請該道臣推考允之
정조 22년 · 강
命順天府使崔守魯拿處以推考傳旨改捧
정조 22년 · 목
義禁府啓言頃因全羅監司李得臣啓本刑曹覆啓判付內順天金得哲獄事初檢官順天府使崔守魯待麥秋拿問處之事命下矣今已麥登時在任所云請依例發遣府書吏拿來敎以旣示飭意分揀以推考令政院捧傳旨
정조 22년 · 강
禮曹以再次祈雨祭設行事問于大臣回啓
정조 22년 · 목
該曹啓言此時此中何可以辭敎頒宣而民事所關不可或緩再昨之雨雖甚萬幸測雨器水深僅爲寸許伊後姑未更得霈然之澤再次祈雨祭雖明日設行爲可乎禮曹判堂使之入來傳此意卽爲往問于在京時原任大臣回奏事承旨奉傳筵敎矣承命往問于時原任大臣則左議政蔡濟恭以爲見今黑雲未解雨色霏微稍觀今明日候更宜設行爲宜云右議政李秉模以爲雖未及雨雲氣尙濃其在愼重之道姑觀一兩日更議祈雨爲宜云領敦寧金履素以爲甘雨方始至於霑衣以今所見更議祈雨恐有煩瀆之慮云矣
정조 22년 · 강
廣州留守洪檍以雨澤馳啓
정조 22년 · 목
狀啓以爲今十七日以後連有雨意十八日酉時至戌時或注或灑所得爲一犂許測雨器爲七分又狀啓以爲今十九日申時量始雨注下不移時乃止測雨器水深爲三分所得恰爲一鋤
정조 22년 · 강
全羅監司李得臣忠淸監司韓用和江原監司金履翼以雨澤馳啓
정조 22년 · 목
得臣狀啓以爲今月十五日之雨龍潭等九邑得一鋤茂朱法聖等五邑鎭得浥塵臣營下今十七日戌時始雨亥時乃止測雨器水深爲四分而全州未滿一鋤金溝得二鋤祈雨祭連加設行又狀啓以爲十八日午時始雨營下所得恰爲一犂云用和狀啓以爲今月十六日雨澤平薪得一犂永同懷仁靑山等三邑僅爲浥塵十七日又得一鋤大興等三邑十七日又爲浥塵目今乍陰乍陽欲雨不雨去益渴悶列邑祈雨祭設行云履翼狀啓以爲今月十七日十八日至測雨器水深合爲一寸而原州恰得二鋤橫城得一鋤云
정조 22년 · 강
命奉常提調久任郞廳與禮曹判書待開門入侍
정조 22년 · 강
召見左議政蔡濟恭領敦寧金履素右議政李秉模內閣檢校提學鄭民始沈煥之原任直提學徐浩修鄭大容原任直閣金勉柱南公轍金祖淳檢校待敎沈象奎李存秀奉常提調徐龍輔久任郞廳金晦彬禮曹判書趙尙鎭于熙政堂行諸承旨持公事入侍
정조 22년 · 목
大臣閣臣提調承候也○敎曰次對進定於今日○政院啓言諸承旨持公事入侍事命下而次對日持公事入侍例不得爲之何以爲之敎以悶旱憂勤之時何循常例仍爲入侍
정조 22년 · 목
左議政蔡濟恭曰近雖得雨猶有惜乾之歎民事誠爲可悶而況當齋居之時夙宵憧憧過用聖慮下情不勝悶切矣予曰湖西一路尤爲遑汲四月以後一味惜乾其中若而邑間有所得而一邑之內亦未周洽至於兩南亦多可悶處卿亦有所聞否濟恭曰嶺之右下道沿海處不爲不足而右上道及左道不免旱乾云而最可悶者湖西也予曰畿沿之仁富則頗能周洽固有豐登之望矣都下則十八之雨足爲鎭人心之一助而大抵今年節序太早纔過五月念問而時物則無異常年之六月今雖得雨秧役亦似後時矣予又曰日昨之雨雖不過盈寸而少弛如渴之憂且得於祈雨三日之內其時享官欲有賞典而以齋居之故旣不得卽地施賞方此杲杲之時論賞亦涉如何方欲更待周洽後爲之矣自昨日晚後烈晹曝地今朝雨意尤爲漠然當以明日受香爲定矣仍命禮判及奉常提調進前敎曰卿等與禮房承旨更爲出去祝式與畵龍書紙牓節次禮畢後祭物沈江之規竝爲知入可也禮判趙尙鎭等承命出回奏曰祀則無押畵龍則自太常擧行而綃本自濟用監進排畵靑白二龍龍山則畵白龍楮子島則畵靑龍位版則古例自本寺臨時造成以白龍之神靑龍之神四字大祝書付紙牓禮畢後位版與紙牓竝祝望爎矣昔在先朝時位版依山川例奉安于本寺只以紙牓與畵龍望爎後竝祭物袱裹浮之江心云矣予曰昨年亦因旱災有木麥代播之議矣今年則尙今不爲留意得無晚時乎秉模曰代播則差早矣予曰以畿內穀簿見之列邑所儲木麥多寡不均或有全無木麥名色之邑不可不預爲拮據矣秉模曰年前嶺南被旱時至於六月尙未移秧故營邑相議罄竭公私所儲一竝代播而遇旱之餘民無飢色其實效如是矣予曰以今朝廷模樣旱災又如此遇災修省反勝於無災放忽凡諸有益於世道民事者另加講究此正其時左相久未登筵矣有何可陳之語乎予曰若依古例痛禁移秧則旱亦不甚爲災而以其省費也故近俗專尙移秧此由於懶農而然矣秉模曰附種之不過十斗落者移秧則足可爲一二石落廣作者旣多故貧殘無力之類每患田土之難得矣予曰秧馬之云古亦有之則其來亦似久矣濟恭曰非但省費利莫大焉渠輩認作妙術雖欲禁之亦無奈何昔在皇朝太祖時始以一律禁之而終亦不得行矣
정조 22년 · 강
命不卜日龍山江遣重臣楮子島遣宰臣行再次祈雨祭
정조 22년 · 목
敎曰昨今日氣又復杲杲民情之遑汲豈但湖西爲然及今不雨歲將奈何夙宵憂恐方寸煎灼再次禱雨之擧不容暫緩不卜日明日受香龍山江遣重臣楮子島遣宰臣設行祭文則藝文提學牌招撰進責躬省愆之辭使之措語兩處例皆畵龍行事神位用紙牓自今爲式先一日獻官齋宿於太常仍與久任郞眼同監畵務從精潔翌朝詣香室受香還至太常陪進祭畢後還奉亦如之一依諸壇享事近例爲之事令禮曹太常載之謄錄遵行
정조 22년 · 강
重推戶曹判書金華鎭尋施罷職之典自備局行會諸道金銀店設施處列錄狀聞仍飭經稟前無得發關
정조 22년 · 목
右議政李秉模啓言諸道金銀店可設處必經筵稟然後發關自是定式又於年前因北關採金事飭敎截嚴而近聞自該曹金銀可採處發關至於數十邑之多故招問曹吏則未經筵稟云違越定式已萬萬未安如斯之際無賴閑雜之輩憑藉作弊者比比有之其爲駭惑聽聞當如何哉戶曹判書金華鎭譴罷亦無不可而重任有難輕遞姑先從重推考該曹差人之爲弊外色多端自本司行會諸道各其道內設店爲幾邑各其邑中設店爲幾處與否詳細列錄狀聞稟處後始許設店之意措辭知委自今申嚴定式若非經稟則無得發關俾京外曉然知朝家著令之本意從之○掌令鄭最成啓言臣於卽筵伏聞大僚以諸道金銀店發關事請推戶判而戶判出班奏對大涉張皇有若爭辨者然夫店事本末臣未詳知而未經筵稟徑先關問者大失審愼之道筵席問備之請至發於董率之地則不思自引之義反歸分疏之科其在尊筵體重大官之道損失非細不可推考而止請戶曹判書金華鎭施以罷職之典從之
정조 22년 · 강
罷司諫沈奎魯職
정조 22년 · 목
右議政李秉模啓言諫臺陳啓之際誤擧合啓已陳之啓雖緣倉卒生疏之致損體則大請當該臺臣罷職從之
정조 22년 · 강
執義柳畊掌令鄭最成持平尹涵避嫌賜批
정조 22년 · 목
避嫌略曰臣等猥叨言官方此憫旱求助之時宜思一言報效之道而頃旣含嘿於前席至被補過之責敎繼而賓對荐開促敎屢降而臣等見識諛淺實無讜言嘉謨可備目下對症之劑故不敢唐突而進承宣請推猶云薄勘間値齋日今始來避所失尤大請命遞斥批以勿辭亦勿退待
정조 22년 · 강
掌令鄭㝡成請節財用從之
정조 22년 · 목
㝡成啓言顧今時晹未若雨澤久閟農節已愆朝野遑悶自古救旱之政其道不一君道太亢則必思上下之交濟窮民抱冤則務欲績鬱之疏釋或有土木興作之役則亦爲停罷以應天譴今於聖明之世無此三者之可言臣雖欲傳會爲說仰副求助之聖意而實未得其要也第念日下切時之務莫先於節財用三字而節用之道亦在於禁奢侈愼恩賞二者臣固知殿下躬儉之德克配大禹之卑宮而宮禁服食之節或不無華靡之弊歟殿下愼賞之念不啻韓侯之愛嚬而左右賚與之際亦或無過濫之費歟目今經用日縮公私俱耗而矧當雲漢側修之日宜先省費裕財之政請益懋大布之儉深軫在笥之義克體節用之聖訓以答仁愛之天心從之
정조 22년 · 강
命京外邪學各令有司牖惑戢迷其不謹者隨所現論劾重推湖西前後道臣仍命李存昌事據實馳啓依律處斷
정조 22년 · 목
持平尹涵啓言異端之害聖人比之洪水猛獸而今之所謂西洋學者卽其尤絕悖者也年前朝家之禁不啻申嚴則庶幾邪說之永熄而近聞湖西之境其徒寔繁在在嘯聚處處誑諉匿影於窮島避峒之間者反有盛於前日甚至輦轂之下亦有滋蔓難圖之慮此無他殿下雖曰禁之而根本未拔窩窟尙存致此愈久而愈熾也彼鄕曲雖迷之流安知其說之爲可惑而特其出自簪紳之爲常情所尊信者故靡然從之若是其衆而雖以我殿下之明正法嚴法禁亦莫能導納於名敎也噫彼滅天理斁人紀之說尙敢肆行於覆載之間則亦豈無上天之懷怒而陰陽之愆和耶請殿下先從其窩窟而亟軫打破之道使閭巷之被惑者知所回悟而爲導揚和氣之一助焉敎以湖西之窩窟大臣旣言之自當出擧條其餘京外牖惑戢迷之方各有司存有司之不謹隨其所現大臣論勘爾等糾劾○左議政蔡濟恭啓言臺臣以邪學事陳啓其言誠好而臣意則必先誅李存昌然後湖右蚩氓漸染之弊可以杜絕大抵存昌者以自中頭民睯不知畏作爲窩窟朝家盛念雖在如渠微物必欲化其惡而導之生豚魚木石亦當感激而渠乃冥然悍然少無變動而尙未正法之故愚民輩至或爭備酒肉往慰獄中云此豈生道殺人之義乎雖以道臣言之受敎之下無論感化不感化所當具由陳聞以俟處分而經年閱歲訖無皀白此何等重囚而若是泛忽乎請當該前後道臣從重推考亟令擧實馳啓以爲依律處斷之地從之
정조 22년 · 강
命臺臣所奏蠲減支費事姑置之飭籌司講實政對揚憂勤之意
정조 22년 · 목
持平尹涵啓言人氣和而後天氣順民心悅而後天心豫目今生民切骨之冤率由於征徭之多端流離相續愁歎四起朝廷非不知此而終不能變通者坐於國用之不足而無充補之道故耳朱子嘗言于宋宗曰內自京師外達郡邑上自宮禁下至胥徒無名浮費悉從廢罷則必有所濟顧今國家用度至繁名目甚夥此於其間豈無可除減者乎今宜選朝臣之諳練事務者劃科分掌凡支費之繁宂者一切蠲減以裕國用然後始就征徭上祛其切急難支之弊則民情庶可慰而天心或可格矣請亟降明命依此擧行敎以蠲減支費若不善爲則徒有損下之名未見節用之實須於日用出入出無踰入可謂公私兩便近日籌坐問日設行諸宰有何發謀之足聽者乎觀於今筵無一籌謨之皂白問備不若不爲姑置之今日有雨意設或得雨農功後時處民事其可以得雨放忽又況沛然尙姑杳然日下修省徒事憂勤而若無實政之及於民者則豈非不誠之甚乎明日欲爲常參而坐齋未果宜令籌司知此對揚也
정조 22년 · 강
命丙申以後審理錄啓判付印出事詢于廟堂及閣臣處之
정조 22년 · 목
承旨洪仁浩啓言丙申以後所下審理錄啓判付謄書册子以備乙覽而臣頻叨該房之故承命修正者于今十有五年爲十八卷一千三百餘案矣第其騰本每致訛漏細字有妨考閱此已未安而且況文案之刪節太簡獄情之源委難曉臣意則就此已謄册子附以原案槪略凡係供招肯綮奏讞要語之不可不憑考者拈出略抄逐案細註仍於每案之下謄書判付稍大字樣務從精詳而抄案付之有司成出凡例判付則亟令內閣更加校正竣役之後下送兩南監營繕寫數本待其上送仍以生生字活印不必別爲開局只使秋官之臣主管擧行此後則所下判付若滿一卷隨卽依此例續印內而秋曹京兆外而四都八道頒下一件俾各遵守奉行則非但爲重綸綍之道實合於揭關和之義矣仍伏念欽恤典則之頒行京外無冤錄之刊印諺解莫非重民命象典刑之徽規至意伏況親閱詞案昭垂批判情實不遺於錙銖科條燦然於金玉尤宜敬編一通刊示八方則其爲事體至重且大請下詢廟堂及閣臣處之從之
정조 22년 · 강
推刑曹判書趙鎭寬參判李義綱參議金達淳重推郞廳洪樂眞仍飭錄啓案供招啓讞付籖及正犯干證年歲懸錄之式
정조 22년 · 목
承旨洪仁浩啓言錄啓案修正入啓事體至重而供招啓讞多不付籖已極未安正犯干證年歲懸錄纔有昨年定式而伊後亦不懸錄無憑考閱囚供旣具年歲不難辨別設或未瑩則亦宜關問該道而定式之後又復如此揆以事體不可無警請昨年後錄啓册修入之刑曹堂上推考該掌郞廳從重推考此後申明嚴飭俾無如前之弊從之
정조 22년 · 강
推刑曹判書趙鎭寬參判李義綱參議金達淳仍飭文案修啓時塡入時刻之式
정조 22년 · 목
承旨洪仁浩啓言刑曹文案修啓時塡入時刻旣有定式而今番獄案間或不塡至有休紙混入之擧事甚未安臣之矇然捧入不勝惶恐而該曹堂上請推考從之
정조 22년 · 강
重推刑曹判書趙鎭寬參判李義綱參議金達淳
정조 22년 · 목
承旨洪仁浩啓言刑獄之案所當恪勤其典守審愼其出納而咸安僧以總獄案間因閪失私自往復該道改修成册鴻山李應駿等案啓下已久而謂自本道未及修啓旋又搜得於該曹云由前則疏漏莫甚由後則泛忽宜警請刑曹堂上竝從重推考從之
정조 22년 · 목
承旨洪仁浩啓言今番錄囚一依疏決例擧行則文案當使郞廳親呈而下吏替呈極爲駭然刑曹堂上從重推考諸郞廳所當重勘而本院請推外無他罰何以爲之從之敎以郞廳亦生疏所致今番則推考
정조 22년 · 강
命今番秋曹諸案中只以罪人姓名及判下律名出朝報
정조 22년 · 목
承旨洪仁浩啓言今此諸案判付無疏決之名而有錄囚之實疏決時則大臣法官三司俱抱文案各奉墨壺筆枝登筵進前讀奏每讀一案詢問僉議之後金吾秋曹長官承寫判付一一頒諸朝紙例也番獄案旣命就議大臣仍令粘付回啓事面至重所當依疏決判付一竝頒布於朝紙而第念錄囚只及死罪而徒流不爲擧論似與循例疏決不同則百餘案判付有難一竝出諸朝報合有經稟擧行之道故敢此仰達敎以只以罪人姓名及判下律名出朝報
정조 22년 · 강
召見京畿監司李在學于熙政堂
정조 22년 · 강
錄京外重囚依疏決例判下獄案一百一度
정조 22년 · 목
京仍四仍推七更推更査二嚴刑減死酌處一減死二加刑減死決配一加刑減死定配一特放一以上二十人原任直閣李始源承書廣州府仍推一更査一以上二人檢校待敎沈象奎承書京畿仍推十更査四刑放一酌配一嚴刑減死定配一以上十七人檢校待敎沈象奎承書忠淸道仍推六加刑減死決配一減死決配一以上八人抄啓文臣黃基天承書全羅道仍推八更査二以上十人抄啓文臣曺錫中承書慶尙道仍二仍推九更査三減死一減律酌處一嚴刑減律一以上十七人抄啓文臣金近淳承書黃海道仍推三更査二嚴刑減死定配一減死遠配一以上七人抄啓文臣權晙承書平安道仍一仍推十一減死一以上十三人承旨洪仁浩承書江原道特放一原任直閣金祖淳承書咸鏡道仍一仍推三停刑一減死酌配一以上六人承旨魚用謙承書
정조 22년 · 강
命京囚孫景海減死勘律
정조 22년 · 목
刑曹啓言罪人孫景海事考之脈錄實因端的參之供案詞證明白一踢要害卽地致死推諉朴淸一亦已落空渠焉敢掉脫而一直抵賴終不輸款究其情節誠極痛惡就議大臣則右議政李秉模以爲參以證招想其事勢彼以罏擲此以踢禦常情雖無足怪死者不可復生取服置法無容更議云請罪人孫景海依前訊推期於取服敎以犯者孫景海也死者梁斗機也景海斗機之殺有等別於中人常人不須說也死者之於犯者多賴哺啜活飢之力則斗機亦人耳宜其知恩而感德則今乃不效銜珠之蛇反爲噬主之拘可謂理之外情之外死者之死特因死期將迫酒爲之祟擲灰爐以壓頭揮箒柄而打背旣擲更打追奔逐避備施手勢若修仇隙於是乎景海亦人耳怒其無情憤其無信始欲謹避末乃足踢踢不過一試之而已遇踢便仆卽地致斃景海之無殺心於斗機不待兩言而決而許令完決如或訊推至于去年審理而亦置仍推秩者蓋以司寇關石有難遽議低仰今於疏決更閱詞案哀矜之端不一而足又或依前勿論任其瘐死於獄中決知飮冤於地下目今亢暘跨朔不知甚事干和齋居錄囚求生於必死此時此囚付之無奈則寧失不經之義恐不若此況敦風化卽亦刑政中一事澆俗薄習信義日輕背恩忘德者流滔滔幾箇斗機如使景海獲逭應被之典彼生斗機死斗機必將愧恥欲無知未必不爲世敎之一助孫景海身勘以邂逅之律
정조 22년 · 강
命京囚李命溫仍推
정조 22년 · 목
刑曹啓言罪人李命溫踢殺車福伊事今四月十一日依例檢驗初檢官西部都事李光憲報辭實因以被踢致死懸錄正犯以命溫懸錄覆檢官漢城主簿金相儼報辭實因正犯與初檢同此獄兩人共驅痕損非一以其痕損言則額角脊背俱係要害而猶不如囊莖之血癊爲速死處也以其共驅言則起鬧者命良也結果者命溫也車漢賤且無依而命溫兄弟是業射豪健者則常所蔑視不啻如弱內伊日命良之故起爭端者特因酒之發耳手勢所及仆之在地至使車漢撞爐觸甕眉骨破傷似此醉悖之擧不殆於殺人而凶身爲其弟右袒突出橫搪捽髮翻轉且叱且打曰殺汝何關旣踢腎岸更築脊膂則非但車漢臨死之言以爲殺吾者非其弟乃其兄也命溫亦以爲渠自再踢云則便是輸款已成斷案而此漢兄弟同受戾氣假使其兄雖無下手之重惟彼惡弟之逞凶亦足以殺越而一獄無兩元犯則參之詞證較其傷處以斷其首從而所可痛惡者當初惹端出於命良而及其兄納招也初似自當終又諉罪則殺車漢者命溫而陷命溫於死者命良也其蔑倫悖常之罪去元犯無幾請姑爲嚴囚從後議律元犯命溫更加嚴刑期於輸款敎以卿等所請起鬧者命良也結果者命溫也殺車漢者命溫而陷命溫於死者命良也云者可謂約而盡命良雖先犯命溫乃行凶且死者生前以復讎於命溫亦以爲言則藉使傷處分在於額背囊莖囊莖尤爲速死之處而囊莖肯綮歸於命溫命溫之執爲正犯廷尉當似是依完決結語施行
정조 22년 · 강
命京囚李潤廷仍推
정조 22년 · 목
刑曹啓言罪人李潤廷踢殺崔旭事今三月初四日依例檢驗初檢官西部都事李光憲報辭實因以被踢懸錄正犯以潤廷懸錄覆檢官漢城主簿韓百衍報辭實因正犯與初檢同此獄則潤廷逢辱之憤已激於捽曳之時着鞋之足當着於要害之處左肋傷損經圍踰尺則旬餘致命亦云晩矣閉門驅踢卽其殺心之猛而屍身所目擊也捽䯻奪牌謂有懲治之意而凶身之所自服也鬪場之詞證藉曰不備兩檢之實因若是狼藉成獄償命不容少緩大抵街路上板片論價雖爲失體隣比間班賤義分所當區別而崔旭以常漢而發怒於半言潤廷以班族而猝逢詬辱業火陡起恣意捽踢勢所必至則手捽之事不難吐實足踢之跡無可推諉而乃以顚仆退廳被打他人等語互幻檢招欲爲粧撰之計者萬萬凶獰請更加嚴刑期於得情敎以班族而逢常漢之當面惡談其忿懥之心卽血氣之所不免雖使器具不逮使喚無人必欲懲治何患無其方而觀於檢狀失體多端竟爲殺獄正犯其非自取而何班族之稱可謂可惜卿等論列皆甚的確似難容別議於其間依完決施行
정조 22년 · 강
命京囚咸奉連仍推
정조 22년 · 목
刑曹啓言罪人咸奉連之打殺徐弼興情節極爲凶獰豪無可疑之端而至今獄老生奸以初無犯手之說變招抵賴無意直陳者萬萬狡惡而臣就議大臣則右議政李秉模以爲痕損有明的之因證招無疑眩之端旣服旋改尤極可惡云大臣之意如此請依前訊推期於得情敎以所督者唜孫之族還也所奪者弼興之農牛也被打餘步至三十里之遠而還家後支過十二日之久雖在辜限之內有違必死之期且共驅之諸金跳出圈外應授之奉連陷在死地揆以獄體合有商量而先犯與下手重都屬擧連除非別般新疑何可輕改舊案咸奉連身姑爲仍推此後益加求疑於無疑
정조 22년 · 강
命京囚申秀老味嚴刑減死酌處
정조 22년 · 목
刑曹啓言京囚申秀老味事校卒共犯出於憑勢則似當校爲首卒爲徒特以先犯而屢踢者在於卒而爲元犯矣大抵被傷之淺深在乎打踢之猛歇未必係於一與三之多少則所犯先後尤豈有輕重之別乎均是殺獄正干難分而一出獄一在囚終未免緊歇之强分當此審克之日容有參量之道臣等就議大臣則右議政李秉模以爲此獄首從之難於辨別不但法官爲然雖使犯手者眞箇吐實當不過孰先孰後孰三孰一而死於誰手渠必無以知得況檢官乎法曹乎該曹論列不爲無見而死者之冤無地可洩不敢妄論以惟輕之科云請上裁敎以校與卒共犯於殺獄而打與踢俱足爲致命揆以强弱參以首從校不可倖逭且況犯手之緊歇結果之根因亦似爲起疑之端而當初成獄也捨校伊卒果然不無取捨倒置之嫌屢致意而屢行査明知其如彼完決之爲當然後始許具格按問蓋洞人之公論苦主之指陳皆有可據之端年來審理也視同鐵案初不欲擧論者非忽於欽恤之政也無論若校若卒當以下手重者爲正犯不必泥看於校與卒之等分且近俗無事不沒模稜無處非閑汨董殺死之一獄兩犯亦未嘗出意發謀登時剖決於是乎滯囚每至多年究竟將無已時此獄則伊時拔例究問始則嚴處捕將終乃換執凶身今也只憑紙上過去之影跡不問成獄委折之事狀率然就議殊欠致愼然而大臣之言亦有意見當此悶旱之日闊狹於似此獄囚不至於失刑申秀老味身嚴刑減死酌處
정조 22년 · 강
命京囚兪希耼加刑減死決配
정조 22년 · 목
刑曹啓言罪人兪希耼之獄獄之外虛內實者也以文案言之三檢之實因不合且苦主觀其踢背築胸而痕損反在於顱眉顱眉非速死之處而又非骨綻而血流則節節疑眩都屬虛境若以實跡言之鬪場顚仆其妻見之當夜殞命洞任知之不待乎檢驗痕損而其被殺則的實如此惟是希耼春光之互相推諉誠爲可疑屍親旣已目覩必欲甘心於希耼雖欲掉脫何可得乎伏見前後判付每付罪疑之科臣等豈不欲殫誠對揚以求其生而見識迷滯終未能拈出疑端傅生之論有難遽議臣等就議大臣則右議政李秉模以爲此獄疑端非止一二實因之不的也看證之不明也首從之難卞也且希耼之初自解紛爲慮奉得乘醉殺越之擧則曾未數時乃反身犯殺越者豈非事理之不可度者乎兪金之互相推諉都無可信屍親之拳踢爲說難保其眞檢案之歸重內傷又何其說不透也大抵爛醉之人過有勞力間多致命奉得之死安知不由於此乎臣於完決來示之前心竊疑之亦嘗言及於法官今雖不敢直請酌處平日所懷不敢不陳云請上裁敎以此獄正犯非兪希耼而金春光乎非金春光而兪希耼乎死者之死由於醉乎由於打乎由於捽乎由於顚擈乎干犯是正犯乎苦主果證人乎痕在頭腦能不折項乎傷重手掌或非磕擦乎所謂檢狀推案無非謊說最是府郞李義祿跋語中莫覷者獄情難辨者內損若非損在臟腑寧容卽地致命云者可謂攄到眞境擺却虛泡惜此百里之才尙沈郞潛之列銓官不爲爲官擇人推此可知欲斷此獄宜從覆檢前下判付中此獄不可謂之成獄云者以其文案之未具也似此之獄付之疑案仍施疑輕之典卿等議讞足備一說兪希耼身加刑減死決配
정조 22년 · 강
命京囚朴仁興用減死之律
정조 22년 · 목
刑曹啓言罪人朴仁興非但專事發明若使介不里初非爲酒所使則推之擠之固當專歸之凶身而伊時此漢便在黑甜鄕中眼迷脚軟七顚八倒此是醉漢常態其仆地撞墻何所不有若謂仁興亂用手足之勢則旣無拳踢之痕至若牽痛之形叫苦之聲雖於自傷豈能免此而必也傷於人然後有是乎大抵推擠不同於驅踢顚仆絕異於被打似當爲此獄之關捩而鐵案已成有難遽議於惟輕臣等就議大臣則右議政李秉模以爲世稱醉人雖墮於牛馬不至閼血者蓋以血脈動盪肢體熟軟也若使介不里只緣泥醉撞仆墻雖角地雖凍恐無致命之理謂仁興非殺心則果本情也謂非由仁興死而由於自攧自倒則非獄情也此等之獄不敢爲自下傅輕之論大臣之意如此請上裁敎以推擠不同於驅踢云爾則檢案豈懸被推被擠之實因乎顚仆絕異於被打云爾則屍帳何有內損內傷之脈錄乎且以無拳踢之痕謂之不用手足之勢則揮擲墻角非手所使踢倒凍地非足所及乎況脊膂近半尺之痕損其色紫黯按之堅硬此亦歸之於死者之醉後自仆而不可謂凶身之手揮足踢乎設使死者百番自仆當時之自付由於揮踢揮踢也故撞觸則不待死者之生前明言詞連之査庭立證可辨其如此如彼之段落條件然而別無依據遽請推輕推輕之仁興固幸耳京外錄啓似此與歇於此之囚不得同霑曠蕩之澤者能無斑駁之嘆乎又欲一例竝宥則恐非紫陽象刑說揭訓之微意將卿等跋語半晌沈呤默然左右看旋又更思死者介不里之酒中七顚八倒卿等旣質言之想於面稽言聽之際的知凶身之曖昧緣由有此論理敷奏到此當從蘇軾曰宥之論朴仁興身第用貸死之律俾淸囹圄
정조 22년 · 목
刑曹啓言結案罪人李春興事臣等就議大臣則右議政李秉模以爲詳覆後依律處斷之外無容更議云臣等以爲渠以曹隸持牌推捉則乃反爲戕人之擧勿論渠之罪犯死者之擧措如何此箇獄案法司之所羞也輸款已悉成案已久請待詳覆敎以卿等結辭以爲無論渠之罪犯如何云者還惑結辭之如何爲說渠之云者指曹隸之云乎則罪犯有何如何之可言乎以法曹之隸行盜賊之事論以治蜀之法至今假貸獄中卿曹事亦未知其如何則今反忽拈如何二字爲此獄然疑之證惜乎如何云云語勢䵝䵢不無莫須有之流弊殊甚駭然
정조 22년 · 강
命京囚奴非邊伊加刑減死定配
정조 22년 · 목
刑曹啓言結案罪人奴非邊伊事就議大臣則右議政李秉模以爲本情不在尹哥故尹哥之死尤爲切惻詳覆施行恐無可疑云臣等以爲此獄則尋常之債憤氣斗激昏黑之故手勢混及意在他人讎結死者雖其心非在必殺尹哥而若使所怒者當着豈不斷送其性命乎彼尹哥之橫當固其不幸而兇身之杖頭不可謂無殺心究其情節萬萬兇悖輸款已久無容更議請待詳覆敎以疏決之擧體貌至嚴閱案錄囚何時不欽恤哀矜而悶旱疏決尤致意於求生必死回咷爲笑且詳覆之囚異於月推之類不過待時行刑之喘而疏決也故詳覆諸案亦在於審克之中於此一例付之無奈何已究竟不爲之十分加詳百回鄭重安在其疏決之體貌乎京囚非邊之案凶身輸款根脚已捧報政府詳覆之外更有何說乎然而法雖不可低昂權亦竝行於其間然後方可謂之造化大抵此囚自初已欲傅生昏夜黑窣之中四人同腸一場滾鬪渠方持杖出門之際欲打之兩漢先逃幸免不干之一漢後時橫罹打非故打死亦浪死前下判辭中魚綱鴻離與憎蠅打姸蠅被爲喩者已示減律之意說者或云無論黑夜又無論無心死者之死由於非邊非邊於是乎不可減律此說似然而有大不然者死者之死無異於渠自死不由於非邊之打打殺云者須使凶身將器仗某物當着死者身上又或拳以驅之足以踢之以至致命之謂也如此類者雖有邂逅不邂逅之別其爲打殺則一也若非邊夜中醉眼不辨人與犬與魍魎所持之物隨步揮擲忽地罣礙於死者盡意一擲而還所謂傷處不著脊背而發於心忺杖痕宜橫宜斜而乃反圍圓卽此亦可見其未嘗用意於追奔而逐北若使此獄入於啓覆之案則雖以三司之只知守法者亦不必發啓爭執然則當悶旱疏決之日其所可活不待兩言而決奴非邊加刑減死定配
정조 22년 · 목
刑曹啓言結案罪人許俶事就議大臣則右議政李秉模以爲石塊異他器仗致命不踰五日渠旣輸款難容他議云臣等以爲此獄發怒於醉漢言之觸諱以至於懷石打額骨折致命則雖以鄭來秀奪石之供欲辨朴昌彬探石之證而苟無渠手之探拾豈致他人之挽奪輸款已久實無毫髮之疑請待詳覆敎以金性行起鬧先犯云而許俶之拾收石塊撞打金光範之額角仍以致命之狀正犯許俶直招結案究其起鬧雖由於切膚辱說不堪憤毒而傷痕在額角到今獄具之後不可輕議
정조 22년 · 목
刑曹啓言結案罪人金興乭事就議大臣則右議政李秉模以爲名是曹隸死又慘毒原情之論有非可擬云臣等以爲此獄憑藉禁隸之勢惹鬧懸房中夜呼人怒其不應竈頭一踢陷之函牛之鼎沸湯方騰四體俱爛似此凶悖之擧有不忍言輸款之後何論有心無心而其怒眼之所注毒踢之所及亦不可謂無其心鐵案旣成更無可議請待詳覆敎以用意與否姑無論投人湯釜至於致斃檢案之所罕有況名以法曹之隸行此至凶手勢比之李春興有加無減其心不須論法曹掌法之地而殺越人命前後相續此蓋不用加一倍之律則睯不知畏愈往愈甚爲平民除害之道雖十番疏決法外似無他語
정조 22년 · 목
刑曹啓言結案罪人全致訥事臣等就議大臣則右議政李秉模以爲近來良家子之外入專由所謂投錢轉而爲盜則致訥以爲弟之心毆打貴得情有可原意非欲殺不可以捕校與平民著得扶抑之心而再次猛踢渠旣自服莫嚴者法不敢容議云臣等以爲此獄則惡其弟沈溺雜技怒貴得慫慂穉少以捕校而憑勢指使探其家而恣意結縛拳踢隨加痕損狼藉則渠以緝盜之屬自犯賊殺之科初心雖出於敎弟厥罪竟陷於戕人似此獄情非可致疑請待詳覆敎以捕卒申秀老味殺越之獄僉議謂有情跡之可原雖不得不曰宥而法則未可謂之稍伸而又有曹隸兩漢殺越之獄其爲駭惡百倍甚於凡民則況此捕校之殺人情跡俱露不可但以外入者流本色言恤囚自恤囚懲他自懲他揆以生道殺人之義蔽一言曰法而已若使古之陳執中當之抑有何別般奇見乎
정조 22년 · 강
命京囚鄭戊甲仍推
정조 22년 · 목
刑曹啓言罪人鄭戊甲踢殺朴江阿之情節箇箇承款之後旋卽變辭至今抵賴終不輸款之狀極爲痛駭臣等就議大臣則右議政李秉模以爲童稚辱說本不足較主家顏情尤所當念致此殺死極其凶頑醉固難赦醒益絕悖不可以乍吐乍吞一任遷就云大臣之意如此請依前訊推期於得情敎以前下判付備言之得免軍律幸耳豈敢一味抵賴乎因醉與無情非可論仍推取服
정조 22년 · 강
命京囚尹商儀仍推
정조 22년 · 목
刑曹啓言罪人尹商儀以京司退吏出於窮濫之計僞帖行賣作爲利竇甘聽李相源追榮帖圖得之說乃以椵木片刻造寶篆踏給僞帖之狀鎭營報辭眞贜盡露捕廳及本曹推覈時箇箇承款及至結案忽地變招究其情狀尤極凶獰臣等就議大臣則右議政李秉模以爲近來僞造之弊前後相續此不輸款致法無以戢奸懲後云大臣之議亦如此請更加嚴刑期於得情敎以年過六十窮不自存敢以法司退吏犯此僞造死罪雖當恤獄之時難議酌決之典依前訊推
정조 22년 · 강
命京囚尹鳳儀仍推
정조 22년 · 목
刑曹啓言罪人尹鳳儀渠以刻手老奸摸畵箓刻自是伎倆前後所犯皆出渠手而年前僞造則金啓八現納贜物之後無辭遲晚而獨於再次僞造一直推諉於具顯基者不過欲延時日之計也究厥情犯誠極凶頑臣等就議大臣則右議政李秉模以爲該曹所論得宜無容更議云大臣之意亦如此請更加嚴刑期於得情敎以所謂僞造帖文皆所手刻莫云除刻伎倆見物生慾潛賣京鄕殆近百張況推諉之具顯基亦旣脫空於造意指使而辛亥之犯未懲甲寅之罪又發宥之似必反害平民依前訊推
정조 22년 · 강
命京囚金有澤仍推
정조 22년 · 목
刑曹啓言罪人金有澤僞寶僞牌自書自刻捧價放賣粧出新恩樣子情節旣露斷案已成更無可以容喙之道而終始推諉忍杖不服誠萬萬狡惡臣等就議大臣則右議政李秉模以爲嚴訊取服而已別無他見云大臣之議亦如此請更加嚴刑期於得情敎以僞造之跡別無推諉之明證仍推取服
정조 22년 · 강
命京囚朴昌郁更推金器完以次律勘斷
정조 22년 · 목
刑曹啓言詳覆罪人朴昌郁御寶僞造節次旣已箇箇承款依例結案取招係是不待時處斬罪人依新頒事目照律報議政府詳覆施行金器完則符同昌郁潛賣僞帖情節畢露究厥罪狀實難寬貸而不過使役之類實無共犯之跡則論以法理殺有差等請以次律勘斷敎以僞帖買賣至於百餘張則外此必多未發覺之張數而張數多寡固無關於當律而渠所爲痛惡姑勿詳覆更捧從實之直招以聞金器完先以次律勘斷事依施
정조 22년 · 강
命京囚劉宗大特放推刑曹三堂
정조 22년 · 목
刑曹啓言罪人劉宗大踢殺方世興事今四月初三日依例檢驗初檢官南部都事李源明報辭實因以被踢懸錄正犯以宗大懸錄覆檢官漢城主簿金相儼報辭實因正犯與初檢同此獄以事勢推之宗大元無可怒之在方漢而只緣醉中使氣眼前當着以至拘執要害强使呼爺便成醉漢之一戲場想其飜轉在地一仰一俯滾成一團不肯分解則宗大之顚而在下者足必仰踢而方漢之仆而在上者胸必俯撞此其易然之勢而無所逃之跡也若是衆鬪之所則容或有推諉之處而惟此兩漢相拏竟致痕損之如彼則宗大之爲元犯何能免乎然臣於比案終不能無審愼者蓋以獄體必待實因與詞證兩相備然後可以無疑而此則不然若謂之踢也則詞證不具若謂之非踢也則實因在彼若謂之撞觴也則詞證亦無所以會推已久未及完決而然念治獄之道實因與詞證互相輕重在內損則詞證爲重在外傷則實因爲主此獄卽屬外傷與其詞證備而實因微無寧取實因而略詞證至重者人命也莫嚴者獄體也請劉宗大更加嚴刑期於得情敎以不逢踢而斃不下手而償可謂可笑殺孟浪死跨在腹上者死沛於袴下者生亦可謂秋豪匹雛四人共醉迷離顚倒褪缷衣冠扶掣腿肘如馬喜戲如雞觸抵及夫席散人去酒醒視定之後過去光景細細想像追理無形之踢惹憾不竟之打忽探囊中舊藏別人角牌曰意者這漢驅我恍惚譫囈瞪目僵臥雖以苦主輩雪冤刷讎之心左右摸索捫杵捉箕一變而造笠之金宗海罹橫數再轉而執腎之劉宗大爲正犯欲問參證證招鳥啄欲尋傷痕痕損烏有於是乎卿等喚出一必字言踢則曰足必仰踢言撞則曰腦必俯撞必之爲言臆定於未然之辭也可活之獄將一必字而勒成可死之案將一必字而硬斷凡於不必然處每以必然自解此囚之生死惟關一獄之枉直此路不防自此一必字恐爲開荊棘之歸卿等推考劉宗大身特放
정조 22년 · 목
刑曹啓言罪人任百俊踢殺金無土里事今五月初二日依例檢驗初檢官北部都事李玄始報辭實因以被踼致死懸錄正犯以百俊懸錄覆檢官漢城主簿柳秉均報辭實因正犯與初檢同此獄痕損狼藉而囊腎血癊尤爲要害則實因被踢更無可疑惟是百俊之爲元犯始自沒捉而終無所逃者可見乾道之昭昭無土里之當初被打也參證皆逃雖無可質及其將死於百俊家也其妻若子環而哭之無土里已不能言而猶能披視其下腹之痛處指點其百俊之房門則雖當病勢之已急可知精神之不錯惟彼百俊苟非罪惡之躬犯而救療之自當則酒家何必送之渠家渠亦何故受置將死之人及見金漢之死則渠之母子罔知所措至發永訣之言悔酒之說莫非倉卒中露出眞情則惟此一節爲渠斷案及今參證諸人擧皆自現而黃漢則證其隨踢隨仆徐漢則明言其再踢下腹酒媼則備陳百俊英大等問病之狀今此允大又以百俊初旣踢脇後又踢腹等說納供則到此獄情尤無可疑雖以兇身掉脫之計無所推諉亦以足踢腎岸之說箇箇承款依例結案取招後稟處允大則其所下手之處雖曰稍輕旣以數次批頰拳驅後項等說無辭自服則不可以尋常干犯論更爲加刑嚴勘英大占金酒媼等則雖無自犯之跡而或緣渠起鬧或身參鬪場或事出渠家而初皆逃散幾致獄情之疏虞竝嚴刑懲勵其餘干連諸人旣無更問之端請一竝放送敎以卿等完決以爲囊腎血癊尤爲要害實因被踢更無可疑云者卿等之說或似然矣而百俊之踢下腹允大之扼後項未知看者伊誰說者是實乎雖以死者言之醉裏光景醒後莫辨將死喉間之語殆甚不分明設令眞有報讎百俊之言亂譫何可取信安知非苦主輩架鑿乎至於百俊之自當救療對母悔酒一款亦未必爲眞贜斷案而允大以莫辨首從之人忽地逃走形跡莫尋卿等之致疑於不逃之百俊過恕於一般之允大果有何許見得而然乎何況允大叔也百俊姪也同是共犯宜坐尊長則允大則可謂倖逭百俊則可謂橫罹所謂黃漢也徐漢也酒媼也諸供指告其說亦多無倫無論如此如彼未捧承款之前徑請具格結案如許律例今始初聞竝卽爲開坐更加嚴覈捧供以聞以爲今日內決處之地
정조 22년 · 강
命京囚李錫趾更査待其直告爲先停刑以待處分
정조 22년 · 목
刑曹啓言罪人李錫趾獄事臣等就議大臣則右議政李秉模以爲殺獄何限而未有如此獄之凶毒若不快定元犯明施當律不但獄體之寒心抑亦國綱之掃地關係非細而韓德山之指告李錫趾乃在被刑之後難保信心而發其他共犯之類莫辨先著之漢以臣愚見終涉疑案往復相議于左議政蔡濟恭則以爲此案心常疑之如此殺變無一償命大乖法意而硬定錫趾實難質言錫趾如欲免死則無論所聞所見無隱直陳之意令法官另出意見除尋常盤問爲宜云臣亦於此別無可貢之異見云矣大臣之議如此請上裁敎以當此審克之時名以正犯之囚有一分不分明之端則仍推究覈豈不可矜之甚乎莫奉之叛主行賊等殺無赦之罪觀於文案亦足知之然而莫奉自莫奉殺獄自殺獄且況屍帳仰合面傷處梃驅刃刺不知其幾十處如許檢狀殆殺獄以後所未聞此而無一箇正犯之執定殊非重人命杜後弊之道大臣言中更使法官另爲盤問云者誠有意見卿等卽爲詳覈眞箇正犯於錫趾以聞錫趾則待其直告爲先停刑以待處分
정조 22년 · 강
命廣州囚姜福伊仍推
정조 22년 · 목
刑曹啓言廣州囚姜福伊事就議大臣則右議政李秉模以爲獄案旣無可疑初供便是承款各別訊推宜卽施法云臣等以爲姜宋兩漢俱以匠手同室同爨情若骨肉揆以常理必無戕害之心而因一草鞋之微事猝然拔劍至於刺喉正是求說不得者蓋以仁宅之招觀之福伊不勝酒氣彷徨高聲業火斗起於言詰常性全喪於醉酗不念同飯之情忽有刺刃之擧當下致命手勢懎毒兩檢納供便是承款而末乃變招一直抵賴究厥情節尤極痛惡更加各別嚴刑期於取服之意請分付守臣敎以錄啓判付中究其情未必曰包藏必殺之心云者蓋以隨問卽服能知醒後之悔也然而刃刺殺傷成獄未久使之仍推
정조 22년 · 강
命廣州囚孫龍云更査
정조 22년 · 목
刑曹啓言廣州囚孫龍云獄事就議大臣則右議政李秉模以爲獄案雖多疏漏渠供亦不得全諱依前訊推爲宜云臣等以爲看證雖曰不備實因旣已明白死者生前亦云被打於龍云留接於渠家竟至致命於四日則眞臓旣露斷案已成大抵龍云病脚蹣跚杖在手中乘憤揮打勢所必至況兩醉扶執滾成一團江邊石塊拾取何用脊背痕損非渠伊誰杖打則無辭自服石打則終不直陳梃刃何異戕人一也一笠之失事甚微細乘醉相戕胡寧忍斯去年臘間因判下辭意移文該府使之具意見往復而守臣之見與前一般故臣曹亦以成獄之意草記蒙允更加各別嚴刑期於取服之意請分付守臣敎以龍云之兩足俱躄府人之所共知杖打背拳驅唇龍云亦不得發明而其能上下翻轉隨勢接應竟作殺越之擧乎況傍無看證醉如泥土由於被打不由於自攧之其間實狀終難指一剖析分付守臣一番親執盤覈論理狀聞後稟處
정조 22년 · 강
命長湍囚朴卜乭仍推
정조 22년 · 목
刑曹啓言長湍囚朴卜乭獄事就議大臣則右議政李秉模以爲朽木之顚仆光景如畵囊部之糜碎痕損莫掩償命之典在法難逭云臣等以爲豪橫者官隸也疲殘者山僧也彼方藉威傕科被酒肆氣而何物頑僧不爲禮數則其蔑視之甚於俗漢故怒踢之亦倍於平人被傷在速死之處而致命在數時之間百喙雖長三尺難貰卜乭之償命無容更議各別嚴刑期於取服之意請分付道臣敎以無論致命之由打由踢打殺山僧者卜乭也渠招亦無異於半承款敢以官隸施惡釀成殺變使之仍推
정조 22년 · 강
命豊德囚金有奉仍推
정조 22년 · 목
刑曹啓言豊德囚金有奉事就議大臣則右議政李秉模以爲此囚之尙未置法大關幽菀亟令取服斷以三尺不容少緩云臣等以爲金女之十日斷粒以成其貞節者其於女史彤管誠無愧色噫彼凶身敢以隣居常漢欲逼靑孀之班族乃敢躡後截路則幾何不至殺越而計旣不燈竟使貞女自盡厥罪莫逃旋又做出悖言至稱生時之和奸欲貽身後之穢名其心之悖慝甚於其跡之强暴惟當窮覈情節亟施當律以謝貞女之門末必不如理東海之冤婦而得甘雨也請分付道臣各別嚴刑期於取服敎以殺人者亦人也聖人好生之心何必制爲刑而懸其象獨於殺人之人殺無赦者誠以不如此無以禁暴而止亂西京之法網雖闊殺人者死有奉則雖異於手以刃之足以踢之逼辱貞女以至於死其罪與殺之等不可以貞女旌貤之已施或忽於有奉之同推使之仍推
정조 22년 · 강
命長湍囚高春得仍推
정조 22년 · 목
刑曹啓言長湍囚高春得獄事就議大臣則右議政李秉模以爲實因旣甚明的事情又無疑晦嚴訊取服無容他議云臣等以爲苦主則質言其被踢兇身則諉之以落馬兩說牴牾均之爲詞證不明而死者生前之言說盡光景歷歷如畵及春得之來問也我生爾活旨意可知且韓家之初不給馬宗郁之逢著徒步俱有可據之證雖以春得抵賴之計至於犯手之跡亦不得全然牢諱則看證有無在所不論而毒踢所加卽地昏倒其不當下致命亦云異耳更加嚴刑期於取服事請分付道臣敎以春得杜撰之說不過曰歸路落馬而病故騎馬不病則不騎馬干亂之病至於馱歸獨非春得之所使然哉騎由於病病由於打不待更覈奸情可辨春得毋發明之說不足輕重使之仍推
정조 22년 · 강
命陰竹囚孫德官事更令道臣査啓
정조 22년 · 목
刑曹啓言陰竹囚孫德官獄事就議大臣則右議政李秉模以爲檢狀推案之許多眞贓十分無疑洞民屍親之忽地訴冤奸計益綻此不取服法無所施云臣等以爲下腹傷痕係在皮緩則始柔終硬均爲致命之實因役處參證果出目覩則彼擠此推莫掩滾鬪之光景捽髻打腮轉下層崖俱有形損之可驗訥郞之四日內致命決非他祟則諸孫中首犯之德官烏可免償命之律又況屍親之反招洞民之訴冤乃在獄成三年之後者益見其暗地誘脅倚勢圖脫之眞贓究厥情跡尤極凶獰斷以三尺無容更議依前訊推期於取服之意請分付道臣敎以匿讎款仇大惡也而險尙忍爲之鬻死貨獄極罪也而洞民敢爲之彝性都喪貧慾不耐萌之心而不知恥呈於官而不知懼豈非五品不遜之一端乎然而世固有理外難測之事又安知眞情實狀之不然一番更査以斷其虛實不害爲不億不詐之道更令道臣拔例査啓後稟處
정조 22년 · 강
命長湍囚金成得酌配
정조 22년 · 목
刑曹啓言長湍囚金成得獄事就議大臣則右議政李秉模以爲治獄之道不得不以供招爲據而所謂供招若不領其大意略其支辭則情雖在西供反似於指東意雖暴此招或歸於實彼況於年久之後其立之前左右後其踢之脅腹與胯除非圖形以置不過順口而發蓋査官之發問者句句有意罪囚之納供者言言隨答彼蚩蚩之類焉能較量揣摩於死生判於毫釐輕重殊於錙銖乎反覆來歷想像色辭朔不里則以老獄而頗生巧慧金成得則以追入而若昧頭緖而獄體至重不敢質言云臣等以爲此獄成獄七年之後互換正犯誠爲疑眩金成得之爲人雖非聽言觀䫉要之虛謊者類鬨場共踢亂用足勢則誰左誰右固難辨別於卽地況乎年深事遠之日又何能瞭然記得乃以一踢胯間之說遽自服於就捕之所乎言不眞的情涉疑怪夫以朔不里圖生之念其無顧籍於在逃之成得則決矣苟有推諉之端何憚不爲而初無一言半辭之及此甘自歸於元犯及夫成得之見捉忽爾變招成得則又不敢爲一毫自明之計而亦甘爲元犯此何等重獄而翻覆若此類皆出於事理人情之外誠有不可曉者且朔不里原居之捕卒也金成得負卜之浮蹤也揆以常理必有厚薄主客之別而諸人之招初皆歸咎於朔不里今忽諉罪於金成得所謂別般鉤得者轉增一層疑端邑報道啓亦涉捏合此等之獄合有疑輕之論而獄體至重請上裁敎以成得與朔不之間孰首誰從疑謊莫甚諺所謂如數炒豆更査之後其案亦若團餠之無內外無足可觀第依曹啓施行付之然疑之科際見大臣及卿等意見論列誠然誠然與其漫漶度過曷若速卽決處減一死囚也亦仁政矧當疏決之時宜用疑輕之典金成得身分付道臣卽爲酌配
정조 22년 · 강
命龍仁囚金元喆更令道臣另飭推官拔例究覈
정조 22년 · 목
刑曹啓言龍仁囚金元喆事依下敎發遣本曹郞廳問議大臣則左議政蔡濟恭以爲臣於此獄前已獻議今雖欲百段求生秋堂覆奏只見其明白的確而不見有新見別意之可以復措其間云右議政李秉模以爲今此査啓之詳於前案而發於事實者二驗於色辭者一其壻之先發替告占化之怯撞變招事實也必有積殃難保一塊色辭也執此三說參考於臣之前所獻議如臣之議則白女之罪至奸至巧其爲可殺有浮元喆而世間情僞雖無所不有亦不出於事理之外年近八旬强禦何畏家無可戀多賄焉用今其矢言至於如此而膠守臆度之見不念欺方之訓雖使所言鑿鑿中窾誠有所不忍云判書趙鎭寬以爲臣之愚見已悉於前日回啓中別無更陳之端云參判李義綱以爲要害傷痕已著兩檢之實因煮汁無鹽初非服滷之形症而始出於凶身之口落空於占化之招則白女前單今供未如其的然到今十六年之後遽議惟輕之典恐非嚴獄體重人命之道云參議金達淳以爲此獄肯綮專係於服滷一節而倡爲此說者元喆也雖使元喆前後之言箇箇端的猶不可遽然深信況其所供隨問隨變者不一其端則獨於此事何能使人無疑乎占化緊證也而乍吐旋吞謂由於撞脇之威信斯言也渠亦人耳惟彼生死係此一款而怯於暫時官威驅而納之寧有是理哉竊詳白女供語與元喆子擊錚辭意如印一板者尤涉可疑則今於成獄十六年之後恐不可輕議云請上裁敎以宛轉桎梏於十六年之間者若有一毫可宥之端得至活出獄外則以聖人泣囚之心推之其爲多幸當何如而大臣刑官諸議與道伯狀語前旣一切相反今於更詢又復若前故沈量多日必求其屈僉議折群惑之方而白女之諺單面供皆云不足爲明據且彼隻之家謙最不在占化已死朴女之飮滷一款卞覈無階外此屍帳之許多痕損亦無區別推諉之證案此獄將何如剖析可使飮恨而死者洩冤將死之正犯得宥乎卿等毋滯前見更加究思仍令道臣另飭推官拔例出意見究覈如有分明端緖論理報來後狀聞
정조 22년 · 강
命楊州囚安千石仍推
정조 22년 · 목
刑曹啓言楊州囚安千石獄事就議大臣則右議政李秉模以爲內傷雖難辨外痕亦至數處拳踢之加無非公證捽曳之擧不敢全諱作孼縱由於死者償命難貸於元犯云臣等以爲外著之痕損甚微內傷之實因旣的初不過取醉穫場流眄傭女以至斷送渠性命不亦哀哉惟彼金女久爲安千石所蓄偶與興大街上戲狎則憤心忽激乘彼泥醉膝築足踢嘔血滿地村人寺僧無不目覩竟至三日致死則雖欲推諉其可得乎夫以興大單孑之蹤爲之參證者莫不願爲之一酒人情之公尤可見也罪人千石各別嚴刑期於得情之意請分付道臣敎以昨年審理時亦有論理判下大抵至可憐者卞興大也至頑悖者安千石也街上摻執果干甚事而蔑視孤弱替發憤怒捽之曳之兼施築踏竟使無病之興大致命於三日之內無論內傷外傷之孰重孰輕蔽一言曰殺興大者千石也使之仍推
정조 22년 · 강
命龍仁囚朴三奉仍推
정조 22년 · 목
刑曹啓言龍仁囚朴三奉獄事就議大臣則右議政李秉模以爲朴女旌褒之敎昭揭日星三奉之尙逭當律極爲憤惋云臣等以爲誠如判付辭意此與豊德金有奉事同情而異名者也鄕曲獰頑之習間多脅迫寡女之患而未有若三奉之尤悖者也昏夜縛去卽一强盜而見其號泣達宵知匪石之難轉則謝而遣之俾保貞節猶可謂盜亦有禮而無奈狂心未除敢又踵門侵辱哀彼貞婦始忍數日者意其爲老母之西日亡夫之遺孩及遭此境懼其再辱服滷自盡以全其一片氷心其成就之卓絕雖置古烈女傳中何遜焉綽楔之典已與德水之金女同蒙天褒而三生讎冤尙逃常憲九地冤鬱無時可洩罪人三奉亟令取服快施當律事請分付道臣敎以此獄之朴三奉卽豊德之金有奉豊德之金召史亦此獄之朴召史雪幽冤而戢暴亂與豊德獄一也莫曰綽楔已施兇身終難議到於手犯與不手犯之間使之仍推
정조 22년 · 강
命南陽囚洪有土里仍推令地方官嚴飭其族屬諸人周窮恤飢
정조 22년 · 목
刑曹啓言南陽囚洪有土里獄事就議大臣則右議政李秉模以爲設使張女眞如渠最後之招不孝於其姑如許兇毒之擧豈所忍爲乎具格處斷恐不可已臣等以爲此獄其刺心露腸痕損凶慘曳髮跨腹參證明的殺越何限而此等凶獰曾所罕有大抵殺妻之案類多原恕者今此張女之禱具未辦不過薄物細故有土里之毒手故逞元非邂逅罪犯蠱於花妻積成憎惡始以反目之嫌終滅結髮之倫以情以犯無一分可原之端更加各別嚴刑期於取服之意請分付道臣敎以前此夫殺妻之獄多傅生科者非忽於重倫償死者所以慰見殺者之齎冤而夫也不良妄犯手勢又使其夫隨而坐死則死者果快於心乎否乎且或有乳下所產則其情狀尤合垂念不得不略行屈法之政而有土里則家蓄花妻妻乃被刃昨年成獄也花妻則限死痛治正犯則不用他例今豈可以時月稍久有所闊狹使之仍推觀於檢案可知族類之衆無依之母若子果能周窮賙飢乎所謂族屬之權管別將諸人等令地方官招致嚴飭俾刑法惠政竝行不悖
정조 22년 · 강
命龍仁囚趙圭性刑放洪者斤世更爲捉來嚴刑捧招以聞
정조 22년 · 목
刑曹啓言龍仁囚趙圭性事此獄之行査非有疑晦之端特緣其呼籲之擧而道啓所陳與前一般則其爲無疑尤可知也大抵腰眼腎囊俱係要害致命之處今此傷痕雖出於兩人同驅論其跡則踢下腹者當之藉令項頸所傷眞由於先下手者而亦足致命論其元犯則指使者當之所謂圭性卽踢腹者也指使者也彼洪哥非不同驅而先犯特爲圭性之所聽命耳爲首爲從又何疑乎若夫應福臨死之言雖以洪漢爲讎愚民徒知先犯之可怒未諳頤指之爲主則言洪不言趙無足爲怪況其被驅在於一班一賤則揆以常情其所怨慼必當都歸於同隊之漢而或不無顧忌洞里之班族亦其勢然耳雖以上言內辭意觀之見侵於醉漢乃使洪哥挽止云則其所指使便是春雉之鳴且其毛扇竹之亂打不能全諱則雖欲藉此明其無他器械而殊不知無器械而毆打適足彰其足踢之證眞所謂欲巧反拙露宿場巿歷入村家虛實之間不足爲獄案之輕重至於諸般傷處歸之擔運之祟者尤非近理無所可疑昨年判下之後情狀旣露則乃敢死中求生縱妻屢瀆究其罪犯節節痛惡請罪人趙圭性依前訊推期於得情敎以圭性雖以下手重與指使爲首犯而圭性名雖兩班旣無勢力指使之目似或爲稱冤之端且圭性先以毛扇竹一打其他痕損多歸於洪者斤世且況死者臨死之說亦云被打於者斤世圭性之償方哥之命未知爲可圭性刑放者斤世更爲捉來嚴刑捧招使之論理狀聞後稟處
정조 22년 · 강
命楊根囚宋大宗仍推
정조 22년 · 목
刑曹啓言楊根囚宋大宗獄事就議大臣則右議政李秉模以爲僧俗俱醉罪初在僧拳踢交加犯終在俗如法嚴訊斷不可已云臣等以爲醉僧無禮孼固自作潑漢逞憤勢亦太橫始也同盃非出好意終焉往縛族屬合力濃醉而以拳撞胸曳出而以足踢背不但衆證之旣的渠亦無辭自明哀彼無告之緇徒遽至殞命於三日情狀極凶手勢至憯俗所謂打僧而入殺獄者政指此類也三尺之律決難容貸請更加嚴訊期於得情敎以由醉與共犯固難輕議於正犯吐實之獄況僧俗之强弱亦不可以起鬧之先後有所較看使之仍推
정조 22년 · 강
命楊根囚黃載坤仍推金千得亦爲加刑遠惡絕島殘鎭限已身充定鎭奴推京畿該道臣當該楊州牧使問名拿處楊州首捕校嚴棍懲治仍令刑曹嚴飭四都七道檢戢捕校京廳一體嚴飭
정조 22년 · 목
京畿監司李在學狀啓以爲楊根罪人黃載坤毆打金同彬第三日致死事丁巳五月二十九日依例檢驗初檢官楊根前郡守金鍾翕報辭實因以被打致死懸錄覆檢官利川前府使李魯春報辭實因與初檢同正犯以黃載坤懸錄罪人黃載坤嚴刑取服如法償命恐不可已刑曹啓言楊根黃載坤事鄕邑捕校之行惡一至此哉惟彼同彬以癃老之物當路上行乞之際不幸値載坤出使之行蔑視行色之孤孑妄疑鎭營之屢人未有執贓而徑施治盜之惡刑指揮健卒屢次私拷甚至插石於紅絲結縛之間卽是前所未聞之酷刑則老漢之徑夜卽斃固其勢也其獰頑之習殘忍之狀實非尋常殺獄之比而首從卽分參證俱備罪人黃載坤各別加刑期於輸款之意請分付道臣敎以死者云是七十老漢則雖非猛毒之綁打饑困所致其斃也易旣無現捉之眞臟而公然備施刻酷凶惡之手勢以至於三日內致命厥漢常時行事之殊常與否不須云云名以討捕校卒憑藉譏詗虐害殘民無所顧畏盜非盜也校卒卽盜也似此之類不分首從直施强盜之律何敢發明乎然而獄無兩犯依道啓分首從成獄黃載坤加刑得情金千得亦爲加刑遠惡絕島殘鎭限已身充定鎭奴事分付畿邑捕校作弊民間甚於諸道前此嚴飭果何如而營邑不能隨現懲治殺越之變到處輕犯先從現發者宜加嚴處該道臣推考當該楊州牧使問名令該府拿問處之首捕校亦令道臣捉致嚴棍懲治仍自卿曹嚴飭四都及七道此後殺獄之如許犯科者當該營將地方官及首校依楊牧例處置俾各各別檢戢事關飭京捕廳一體嚴飭
정조 22년 · 강
命竹山囚李寶夫仍推鄭世福令配所道臣更加嚴刑該府首校嚴棍推京畿道臣飭諸道檢案疏漏之弊
정조 22년 · 목
京畿監司李在學狀啓以爲竹山罪人李寶夫致打金時同當日致死事丁巳七月二十日依例檢驗初檢官利川前府使李魯春報辭實因以被打致死懸錄正犯以寶夫懸錄覆檢官砥平縣監尹羲厚報辭實因正犯與初檢同罪人李寶夫另加刑訊從速取服如法償命恐不可已刑曹啓言寶夫之出使也路逢折柳之人妄疑竊鐵之跡恣意亂打加以鐵鞭竟至殞絕掬沙掩屍以爲滅痕之計其下手憯毒用意凶譎三尺旣嚴十喙難容請令道臣亟加嚴刑期於取服凡殺獄文案諸囚年齒法當懸錄而今此該道文案六度罪人年歲竝不擧論難免不察之失請該道道臣推考敎以捕校之因其私鍊邂逅致命近於諸道之案多有之楊根黃載坤之獄情狀尤爲痛惡無異故犯竝與不飭之地方官有所處分而此獄寶夫則致死者雖云譏捕之賊漢輕加獰慝之手勢旣殺又埋惡無不備李寶夫身加刑使之卽爲取服事嚴飭道臣所謂干犯鄭世福則觀於寶夫替當負屍而下乎之稍間於載坤所率之千得可知如已發配令配所道臣親執除尋常更加嚴刑事分付該倅遞易勿論該府首校捉致嚴棍事亦爲分付罪囚年歲不錄之道臣推考事依施而其中楊根案被死者年過七十之漢有之而屍帳中亦不抄錄者甚於正犯之不綠年歲各別嚴飭該道及諸道俾勿如前疏漏
정조 22년 · 강
命驪州囚尹有增獄案更査竝檢官不審之罪消詳狀聞
정조 22년 · 목
京畿監司李在學狀啓以爲驪州罪人尹有增毆打姜太俊致死事丁巳八月十六日依例檢驗初檢官驪州牧使李運昌報辭實因以自縊致死懸錄正犯以有增懸錄覆檢官陰竹縣監安命遠報辭實因以被打致死懸錄正犯與初檢同三檢官利川前府使李魯春報辭實因正犯與覆檢同罪人尹有增嚴刑得情如法償命恐不可已刑曹啓言尹有增武斷鄕曲自來伎倆而乃以一部麻鞋之價移怒太俊惟意亂打乃敢歸之自縊況以中路結縛推諉乃叔者不可以人理論請令道臣更加嚴刑斯速取服敎以初檢之自縊覆檢三檢忽地相反竝與頷頦索痕之始現終無而無非節節可疑之端且打以鐵杖而柄遂折搗以石塊而大如升云者證招檢狀亦多相錯不可以已具之獄言更令道臣各別査究然後指一論理竝與檢官不審之罪消詳狀聞後稟處
정조 22년 · 강
命驪州囚韓萬奉仍推
정조 22년 · 목
京畿監司李在學狀啓以爲驪州罪人韓萬奉足踢金興孫第二日致死事今四月十七日依例檢驗初檢官利川府使吳泰彥報辭實因以被踢致死懸錄正犯以萬奉懸錄覆檢官楊根郡守林夏喆報辭實因正犯與初檢同罪人韓萬奉嚴刑取服如法償命恐不可已刑曹啓言驪州韓萬奉獄事以要害之處帶深緊之傷胸膛踢痕實爲致命之由而被打光景賴有穿渠之輩爲之左契亦可謂詞證備矣蓋當興孫之墜水也歸咎於開洑之人憤頭辱說乃是醉漢常事若使檢洑之韓奇身自踢打當在於監洑之所而旣去數馬場之外則追而及之者必其使喚者也然則追及而捽曳之又推納溝中盡力築踏者未必是韓奇所使也蓋於帿場之地非長鞭所及此所以免於罪之首乎惟彼萬奉始逞毒手終生怯心乃至於負置其家則萬目所覩三尺難逭雖欲推諉於韓奇其於邑報道啓之辨別何哉惟當亟加嚴訊期於輸款請以此意分付於該道臣敎以韓奇韓萬奉之誰有孰從終欠分明而道臣旣決折卿等無二辭韓萬奉身使之出意見嚴刑取服以聞
정조 22년 · 강
命楊州囚洪乭貴更査
정조 22년 · 목
京畿監司李在學狀啓以爲楊州罪人洪乭貴刃刺朴連金第二日致死事丁巳十月二十一日依例檢驗初檢官楊州前牧使吳鼎源報辭實因以被刺致死懸錄正犯以乭貴懸錄覆檢官積城縣監李彥熙報辭實因正犯與初檢同乭貴各別嚴刑取招如法償命恐不可已刑曹啓言楊州洪乭貴獄事獄之尤憯者也乭貴與連金同閈也雖有年齒之差間均是樵牧之伴則攬葛繫髻不過山陂之一戲而猝地發怒馳遂路上翻然勃然之間投鎌而揕其脇卽地昏倒經夜殞命似此獄情實無可疑斯速取服期於償命之意請分付道臣敎以鎌刃之投擲與直刺與適入間指一執定然後此獄可決分付道臣使卽詳覈狀聞後稟處
정조 22년 · 강
命楊州囚宋泰根嚴刑減死定配分付主推官査實其父年依法典收贖
정조 22년 · 목
京畿監司李在學狀啓以爲楊州罪人宋泰根足踢金廷麗第三日致死事今正月二十五日依例檢驗初檢官抱川縣監金東善報辭實因以被踢內損致死懸錄正犯以泰根懸錄覆檢官加平郡守鄭殷祥報辭實因正犯與初檢同罪人宋泰根各別嚴刑期於得情如法償命恐不可已刑曹啓言楊州宋泰根獄事乳傍紫硬留著踢痕不啻如一摑一條血而被踢之由死者已言一踢之招凶身旣吐蓋於杯酒之所反作仇怨之場雖緣狂藥之所使豈非業冤之有在乎似此獄情旣成具案渠之發明者雖以一踢爲說而一踢殺人尤見其凶毒更加嚴刑期於取服之意請分付道臣敎以被踢之由死者已言一踢之招凶身旣吐云者誠如卿等跋辭而考之屍帳無一庫可執之痕損但乳邊浮高處微紫微硬滴水不散者或爲內損之根因乎大體則疑晦莫甚內損致死固何限而一踢之勢豈必腸絕至於內損乎疑獄無惟輕之法則已有之則不施於似此之獄而何爲宋泰根身嚴刑減死定配渠供中有八十老父等語分付主推官使卽査實依法典收贖勿配
정조 22년 · 강
命槐山囚陰孝寬減死決配
정조 22년 · 목
刑曹啓言槐山囚陰孝寬獄就議大臣則右議政李秉模以爲前後文案一言而蔽之曰以意臆度也以跡摸索也實爲疑案中最可疑而京外議讞幷歸鐵案不敢妄有傅輕之論云臣等以爲實因也詞證也俱不明白甚至於屍親之招亦復屢變而最是服毒之說尤爲後出旋亦落空則鐵案已成實無可議蓋彥得浮寄之孤商也孝寬土著之老吏也主客旣殊强弱不敵及此獄老之後切鄰參證皆爲之右袒則宜其釀出許多疑端當初凶身之夜招彥得起鬧中庭竟至出門十數步而顚仆在地擔負而歸三日致死口鼻血湧則其將諉之於誰之殺乎據胸穢納渠亦自服則彼此爭詰之際或築或踏勢所必至卽此一節可謂斷案屢經按査更無餘蘊以臣等膚淺之見寧容他議依前訊推期於得情之意請分付道臣敎以老吏老獄百計求生藏謎打謊何所不有屍親詞證三變其說漫漶之不足顯然容護成獄經年之後忽以服毒二字衆口雷同遂作白地掉脫之階甚至欲實砒礵之出處賣布之商忽變爲皇貨商彼彥得之客地孤蹤深夜毒手誰得以暴其情而雪其冤乎蔽一言曰孝寬邑吏也彥得客商也客商邑吏勢不相敵無病壯健之彥得來自孝寬之家口不能出一聲致命於未三日彥得之死非孝寬而伊誰渠雖巧掩屍親切隣之口而不能自掩其口受笞之說饋雞之言不覺吐出眞贓卽此而天道之孔昭可知取服償命在法宜然而斷獄自有體段實因爲重情理次之此獄特情與理爲可疑耳渾身上下無明白可執之痕豈可以口鼻之出血勒歸之被築而內傷乎此所以道啓曹讞旣査又査必欲得其實而明其罪也事已八年案至五査詢議屢勤疑晦轉深無疑之獄尙欲求疑況其可疑不止一二日今亢旱湖西爲甚甚至環湖以西隣近之畿邑兩南諸邑亦皆被旱意者道內有甚幽冤之莫伸而然乎其在靡不用極之道此等疑輕之案亦不可不卽爲決放陰孝寬身減死決配
정조 22년 · 강
命木川囚沈福永加刑減死決配
정조 22년 · 목
刑曹啓言木川囚沈福永獄事臣等就議大臣則右議政李秉模以爲子爲父隱情雖可矜鐵案已成不敢强爲起疑云臣等以爲窮班而乞租於富漢事甚可憐及其所欲不遂慍怒猝起互執鍬鍤各逞手勢已非隣里之誼而俄頃之間便成殺越之變何其憯也彼金漢則被傷便在卒乍致命不出當下痕損之重不重證參之備不備俱非可論其子之兩次上言雖出至情所謂剪髮索痕締結行賂等說未免落空則屢經按査終成鐵案求生必死雖是審克之要而實無可疑之端此囚償命之律難容更議各別嚴訊期於取服敎以扶弱抑强王政所先特指有勢之强鄕無告之小民言耳此獄則異於是沈福永則家徒四壁朝不食夕不炊之窮生也金本伊則土着一鄕多族黨多積粟之農戶也有無稱貸素被輕蔑咫尺來往何論等分而及夫百穀登場四隣皆飽閭左生涯室而懸磬無寡婦滯穗之利有翳桑屢空之歎不能自食臨門費辭不過爲五斗之米在彼則九牛之毛人之無良此而慳惜凡有血性孰無恥墳於是乎蹊田不暇顧嫌拔薤反歸爭利分外之怒層激手中之鐵遽起偶然一擲撞着要害痕損狼藉證左明的打則打矣死則死矣求其情則實出於不知不覺無情無心道臣跋辭中殺獄之法本無原心云云不過法官守文之說苟使然者過誤殺邂逅死不可用原心之法而虞書所謂眚災肆赦者亦將爲空言無施乎雖以檢案言之可疑者非一囟破髓出何等重傷而已破之頭腦宜乎逬瀉稍遠之口鼻緣何流出剪髮尋痕或涉憙微乾腦現納太近假飾行凶器仗何等緊證而或曰加乃板或曰少鍤或曰鍫端檢狀査啓變幻載錄何不致祭於此一款乎酒食關格雖曰屍親之托辭査家葬日旣有喫餠之執言則又何不更探參證嚴覈虛實乎大抵論以强弱扶抑有據參以情法原恕有說過七年囹圄二百次桁楊足當其罪政合惟輕況當遇旱慮囚之時乎沈福永加刑減死決配
정조 22년 · 강
命文義囚趙完璧仍推重推當該初覆檢官及道臣曹堂
정조 22년 · 목
刑曹啓言文義囚趙完璧獄事就議大臣則右議政李秉模以爲實因自有法文之可據證招又符死者之所言雖欲求生未得其說云臣等以爲囟門血紅囊卯縮上實爲小腹被踢之明驗孫漢望見之招猶可諉之自脫而死者臨終之言其奈指某之端的又況見汰之蹤猶稱官差受雇之行恣意橫拏憑藉督還使酒驅人則其殺越之罪非邂逅也乃故犯也揆以情法無一可疑貸錢乞和眞贓已露檢前逃躱奸狀益彰三尺之典無容更議各別嚴訊期於取服之意請分付道臣敎以官隸之於村氓一不如意則侵凌虐害常事也被其侵凌虐害者雖破屋廬傷肢體幸而不至於死則俛首忍憤不敢出一聲亦常事也彼分男不幸而至於死故不獲已而聞於官而傷處詞證狼藉明白面任伴隸亦不得掩諱於按驗之際此等之類若不如法償命將何以少慰死者之冤大懲他隸之頑乎使之仍推殺死之案事體甚重一字一言之有無淺深生死判焉則細考此案囟門紅色最何等緊重處而初檢則曰微紅覆檢則竝與微紅而不錄道題則謂之發紅錄啓跋辭則又加一血字於紅字之上該曹覆啓則忽以通紅二字斷之若有若無或淺或深反覆較閱靡所適從揆以獄體誠極可駭當該初覆檢官道臣曹堂竝從重推考
정조 22년 · 강
命永同囚朴秀榮仍推申嚴酒禁重推該倅及道臣